Randy Travis hjerteoperert
Den 54 år gamle countrystjernen ble søndag innlagt på et sykehus i Texas. - Countrysangeren Randy Travis er i kritisk tilstand etter å ha blitt innlagt på sykehus, sa en talsmann for sangeren mandag til thewrap.com. Randy Travis er en Grammy Award-vinnende amerikansk countryartist og skuespiller. 54-åringen har hatt over 30 singler på den amerikanske «Billboard Hot Country Songs» listen, hvor 16 har vært førsteplasseringer. Han har også spilt i et tredvetalls filmer.Countrysangeren, som blant annet er kjent for hitene «Forever and Ever, Amen» og «On The Other Hand», lider av kardiomyopati, en sykdom i hjertemuskelen der hjertet mister sin evne til å pumpe blod effektivt. Sykdommen er, ifølge 54-åringens talsmann, forårsaket av en virusinfeksjon. Ifølge Travis svigerinne, Teresa Traywick, har countrystjernen nylig blitt operert. - Vi har blitt fortalt at han har blitt operert. Våre bønner går til ham fordi min mann hadde et hjerteinfarkt så sent som i fjor, så det ligger i familien deres, sier hun i en uttalelse ifølge USA Today. - Deres mor døde av hjertet i ung alder, så det er som om disse guttene følger i hennes fotspor. Jeg ber for dem. Det er alt jeg kan si akkurat nå, fortsetter hun.
Countrysanger og skuespiller Randy Travis (54) er innlagt på sykehus med en alvorlig hjertesykdom, og ble nylig operert.